Avicii hyldes nu af Björn Ulvaeus fra ABBA
Nu er der stor ros til afdøde Avicii fra en af svensk musiks største navne.
Mandag, 30. april 2018 - 8:43 - af Piet Baunø
Björn Ulvaeus fra ABBA kalder afdøde Avicii 'hamrende begavet'
Der var landesorg i Sverige og flere andre steder på kloden, da den svenske dj Tim 'Avicii' Bergling blev fundet død i Oman fredag den 20. april.
Han fik sit internationale gennembrud i 2011 med nummeret 'Levels', men allerede i 2016 lod han sig pensionere fra livescenen.
Han spillede sin sidste livekoncert på Ibiza den 28. august 2016.
Han var udbrændt og slidt op af det hårde liv med flere hundrede koncerter om året og alkohol i en mængde, så det påvirkede hans helbredstilstand.
Hans alkoholmisbrug var så omfattende, at han tilbage i 2014 fik betændelse i bugspytkirtlen.
Der er ikke meldt nogen nogen officiel dødsårsag ud, Men Tim Berglings familie skrev i sidste uge i et åbent brev så tydeligt som det kan siges uden at sige det direkte, at Avicii tog sit eget liv.
- Han ville have fred, skrev familien.
Efter sin død er Avicii blevet hyldet verden over, og nu er en af svensk musiks allerstørste navne, ABBA-ikonet Björn Ulvaeus på banen med ros til den elskede dj, der døde alt for tidligt.
Björn Ulvaeus og Benny Andersson har arbejdet sammen med Avicii om musik, selv om der var mere end 40 års aldersforskel på ABBA-sangmagerne der er henholdsvis 73 og 71 år og unge Avicii.
I 2013 skrev trioen sammen signaturmelodien til Eurovision Song Contest, der i det år blev afviklet i Malmø.
Björn Ulvaeus og de øvrige ABBA-medlemmer afslørede i weekenden, at de har indspillet to nye numre, som vi dog først får at høre i december. (Foto: All Over Press)
Det fælles sangprojekt 'We write the story' blev fremført ved finalen i Malmø, og Avicii var på plads i salen og modtog publikums hyldest og klapsalver.
- Han var hamrende begavet, siger siger Björn Ulvaeus til den svenske Expressen.
- Vi arbejdede sammen på afstand og sendte filer til hinanden. Vi nåede desværre aldrig at mødes ansigt til ansigt. Han havde så travlt, siger berättar Björn Ulvaeus.
Björn Ulvaeus: - Avicii havde fat i millioner verden over
Han har fulgt med i mediernes historier efter Aviciis pludselige død, og ABBA-Björn er blevet rørt over den unge afdøde landsmands skæbne.
- Det er et enormt pres at stå på scenen og være sprængfyldt med adrenalin. Jeg har selv turneret og kan levende forestille mig, at han levede et meget hårdt liv, siger Björn Ulvaeus til Expressen.
Først efter Aviciis død er Björn Ulvaeus, der sammen med ABBA er Sveriges største musikeksport nogensinde, blevet klar over, nøjagtig hvor stor en stjerne den unge dj var.
- Jeg har læst om ham og har indset, at han har gjort et meget større indtryk, end jeg først var klar over. Det er tydeligt, at Avicii har fat i millioner af mennesker ude i verden. Han var virkelig stor. Det er et stort tab, siger Björn Ulvaeus.
Han hylder også Aviciis musikforståelse.
- Jeg har ikke hørt alt, hvad han har lavet, men man kan jo tydeligt høre, at han var hamrende begavet, siger Björn Ulvaeus til Expressen.
Selv om ABBA var flittige og mere eller mindre altid havde en ny single på bedding, konstaterer Björn Ulvaeus, at Avicii arbejdede i et langt højere tempo.
- Han var den første kunstner i Spotifygenerationen som slog igennem for alvor og blev rigtig stor. Han gjorde alting selv, og det må have betydet, at han var under et enormt pres. Jeg har tænkt på, om han på noget tidspunkt havde mulighed for og tillod sig at koble af, siger Björn Ulvaeus til Expressen.
Aviciis kæreste, den tjekkiske model, Tereza Kačerová, skrev i sidste uge et afskedsbrev til Avicii.
Hun skrev blandt andet om alle de ting, de ikke nåede, fordi Tim 'Avicii' Bergling døde så pludseligt.